Japan kelder bewaringsgebied vir walvisse | Netwerk24
Japan kelder bewaringsgebied vir walvisse
Deur Elise Tempelhoff 14 September 2018 06:33
Internasionale omgewingsgroepe het Donderdag hul “diepe kommer” uitgespreek nadat ’n voorstel om ’n walvisbewaringsgebied in die Suidelike Atlantiese Oseaan by Antarktika te verklaar, deur Japan en sy alliansie-vennote verwerp is.
Die Environmental Investigating Agency (EIA) het in ’n verklaring gesê Japan en sy alliansievennote se stem teen die vestiging van ’n walvisbewaringsgebied by Antarktika het tot ’n dooiepunt oor dié kwessie gelei.
Suid-Afrika, Gaboen, Brasilië, Argentinië en Uruguay het die voorstel vir die bewaringsgebied op die 67ste vergadering van die Internasionale Walviskommissie (IWK) in Brasilië gemaak.
Benin, die Ivoorkus en Liberië, asook ’n groep eilandstate, het saam met Japan teen die voorstel gestem.
Verskeie bewaringsorganisasies het in ’n gesamentlike verklaring gesê hulle is uiters gefrustreerd deur die gebeure. Lande wat teen die voorstel gestem het, besef nie hoeveel geld hulle met ekotoerisme en die bewaring van walvisse kan verdien nie.
Estrela Matilde van die bewaringsorganisasie Fundacão Principe Trust (FPT), het gesê dié organisasie is uiters teleurgesteld in lande wat teen die voorstel gestem het.
Die voorgestelde bewaringsgebied sou van Ecuador tot by Antarktika strek en sou dié gebied geheel en al van kommersiële walvisjag vrywaar.
Clare Perry van die EIA, het gesê bewaringsbewustes aan albei kante van die Atlantiese Oseaan is ten gunste van die bewaringsgebied.
“Die Suid-Atlantiese walvisbewaringsgebied word nou van die tafel gevee op grond van politieke ondersteuning vir dié lande wat kommersiële walvisjag wil hervat.”
Japan se voorstel dat die verbod op kommersiële walvisjag opgehef word, word tans gedebatteer.
Japan, Ysland en Noorweë het sedert die verbod op kommersiële walvisjag wat uit 1986 dateer, 38 539 walvisse gejag.
Die sitting, wat in Florianópolis in Brasilië, plaasvind, eindig die naweek.
Meer oor: Japan | Bewaring
‘Stuit Japan wat verbod op walvisjag wil ophef’
KYK: Rekord-getal walvisse in Suid-Kaap